Cătălin Cîrstoiu, în vârstă de 50 de ani, este medic ortoped și este manager al Spitalului Universitar de Urgență București începând din martie 2020. A mai ocupat această funcție în perioada 2009 -2016. Este decan al Facultății de Medicină din cadrul Universității de Medicină și Farmacie "Carol Davila" din București începând cu anul 2016.
Cătălin Cîrstoiu este căsătorit cu medicul Monica Cîrstoiu, șefa clinicii de Obstetrică-Ginecologie a Spitalului Universitar de Urgență București.
Medicul Cătălin Cârstoiu este, potrivit ȘtirileProTv, finul fostului președinte Traian Băsescu și fiul lui Ion Cîrstoiu, fost deputat de Argeș timp de două mandate, în perioada 1996 - 2004.
Revenirea lui Cîrstoiu la conducerea Spitalului Universitar București în timpul pandemiei de COVID-19 - după demiterea Adrianei Nica de către ministrul de atunci al Sănătății Victor Costache - a strârnit controverse în spațiul public.
"Avem de toate lovește din nou", a comentat atunci Carmen Uscatu, președintele Asociației Dăruiește Viață: "Întotdeauna m-am gândit că un chirurg care vine din sala de operații nu va înțelege nimic din încrengăturile mafiei din Ministerul Sănătăţii. Iată că Victor Costache l-a numit astăzi pe Cătălin Cîrstoiu, managerul \"avem de toate\" de la Colectiv, manager, din nou, la Spitalul Universitar de Urgență din București. Bravo și lui Ludovic Orban - Liderul Dreptei Românești!".
La rândul său, fostul ministru USR al Sănătății Vlad Voiculescu a reamintit atunci de incendiul din 2015 din clubul Colectiv și de gestionarea "deplorabilă" a situației de către Spitalul Universitar, al cărui manager era atunci Cîrstoiu.
Narcis Hogea, tatăl lui Alexandru Hogea - unul dintre tinerii morți în spital după incendiul din octombrie 2015 din clubul Colectiv - l-a acuzat pe Cătălin Cîrstoiu, la acea vreme managerul Spitalului Universitar, că a împiedicat transferul tânărului la o clinică din străinătate. Narcis Hogea a declarat public că, după ce a obținut acceptul ca fiul său să fie tratat la Clinica AKH din Viena, conducerea Spitalului Universitar a tărăgănat transferul fiului sau. Alex Hogea a fost în cele din urmă transferat, dar a murit de sepsis la vârsta de 19 ani, la clinica din Viena. Tatăl său a susținut că decesul a survenit după infecția contactată în țară, unde fusese internat la Spitalul Universitar.
Cătălin Cîrstoiu nu este străin de politica românească. Tatăl său a fost deputat, dar și subprefect de Argeș. Mai mult, medicul este finul fostului președinte Traian Băsescu și este cel care a fost de gardă îm data de 7 mai 2006, atunci când fostul șef al statului a mers la unitatea medicală cu dureri de spate. A fost diagnosticat atunci cu hernie de de disc, iar ulterior a fost operat la Viena.
În anul 2010, Traian Băsescu l-a decorat pe finul său alături de alți doctori pentru contribuția deosebită în cercetarea și practica medicală în semn de apreciere a activității.
Cătălin Cîrstoiu se află în topul medicilor cu cele mai mari venituri. Potrivit celei mai recente declarații de avere, acesta încasează de la Spitalul Universitar, anual, peste 400.000 de lei, iar de la Facultatea de Medicină peste 188.000 de lei. Are mai multe conturi în bănci, o casă, un apartament și un teren intravilan.